
AWEMainta 


Diaranson, 27 November 2019 


SPA: Legalizacion di marihuana 
ta crea mas problema pa Aruba 



DIALUNA tabatin un reunion di Sindicato di Polis di 
Aruba (SPA) cu un comision di Parlamento, cu ta enca- 
besa pa Rocco Tjon. 

Recientemente e presidente di SPA Jose Dirksz a bisa 
cu niun momento sindicato por bay di acuerdo cu e 
pensamento pa legalisa marihuana aki na Aruba. Asi- 
na por ehempel el a bisa den su declaracion anterior “e 
consecuencia social lo ta demasiado drastico. Nan por 
dun’e un nomber bunita, manera Cannabis Medicinal. 
Marihuana e ta keda y marihuana e ta. Ken no a huma 
mas marihuana cu Bob Marley. Toch el a muri di can- 
cer na un edad jong.” 

Awo den su declaracion duna despues di e reunion cu 
e comision di Parlamento tabata “nos no ta hala ni dos 
milimetro for di nos posicion. Nos ta contra legalisacion 
di marihuana.” E1 a lamenta si cu e miembronan di e 
comision no kier a bay den discusion e momento ey riba 
e tema di legalisacion di e droga aki. 

Sinembargo, segun Dirksz a declara, e lider di partido 
RED y di e fraccion aki den Parlamento, a combersa 
cun’e despues di e encuentro ey, no paden pero pafo, 
unda cu e Parlamentario a splik’e su pensamento pa cu 
maneho di Cannabis y e plannan cu e ta kere cu ta bon 
pa bini cun’e aki na Aruba. Sinembargo nada di esaki 
no por a convence Dirksz, kende a bisa cu e tin e “bless- 
ing” di e miembronan di e sindicato SPA, esta un NO 
na legalisacion di marihuana. 



E motibo ta cu nan ta biba den carni propio e conse- 
cuencianan di uzo y e efecto cu esaki tin riba e comuni- 
dad, y den famianan, mamanan cu ta sufri pa motibo di 
loke e yiunan adicto ta haci na cas. 

Ta tristo pa mira, segun el a conta, cu nan ta topa cu 
muchanan di 10 aña di edad, cu ya caba ta humando 
marihuana. Nan no a ni yega edad di adolescencia y 
ya nan tin e vicio di droga cu tur e consecuencia cu 
esaki ta trece cun’e pa nan educacion y desaroyo di nan 
mente y salud. 

E tabatin palabranan fuerte pa demostra e posicion di 
Polis contra legalisacion of e plannan cu tin pa cu mari- 
huana. “Gobierno a crea un Crisisplan Sociaal despues 
di fayecimento di dos criatura, na man di nan mesun 
Padrastro. Tur hende a lubida caba cu e tata ey tabata 
un adicto na Marihuana? Anto nos kier legalisa mari- 
huana awo pa e problema bira mas grandi? Ya nos tur 
a lubida caba?”, ta loke el a cuestiona. 

Aworaki ya caba Polis ta man yen di benta di droga riba 
caya. Gobierno ta presiona pa no traha overtime, no ta 
duna Polis suficiente hende ni material. E ta puntra: 
con awor kier bin cu legalisacion pa haci e problema 
mas grandi ainda? 

Nan a haya e promesa cu e tema di legalizacion di mar- 
ihuana ta bay wordo trata den un reunion publico. 

Parlamentario Luigi Bergen 
buscando un splicaci on pa 
cual no tin splicacion 



PA: Victor (Toko) Winklaar 


DIALUNA mainta den un di dos esfuerso pa trata di hustifica 
lo inhustificabel, Parlamentario Luigi Bergen a bolbe haci un 
intento, pa drecha algo cu e mes no por drecha y den e proceso 
aki pa trata di scapa cara, a mira den direccion di otronan. 

Nos tabisaun di dos esfuerso ya cu simanpasa cabaParlamentario 
Bergen a bay un radio emisora den un entrevista c’un periodista, 
dunando tur indicacion cu el a haci esaki premedita, mirando 
con el a ataca e periodista aki den su propio noticiero. 

Luigi Bergen a trata di bolter un concepto publico cu tin contra 
di su persona den un caso di maltrato dis u yiu muhe y su ex 
esposa, caminda tin indicacion cu el a maltrata tur dos pero ta 
insisti cu esaki no ta berdad. 

Den un forma determina Bergen a mustra e dunado di noticia 
Baboe Hoek cu bou di ningun circunstancia sr Hoek tin e poder 
pa prehusga su persona, ni tampoco pa hunga Hues y Hurado 
sin cu tin un caso den Corte contra di su persona. 

Gerencia di e canal di radio a bay over na anuncia publicamente 
cu sr Hoek no tin sosten di e radio pa loke ta su concepto di 
Parlamentario Bergen y a mustra cu e noticiero ta un espacio 
di tempo cu a wordo cumpra pa sr Hoek y no a cay bou 
responsabilidad di e radio stacion. 

Sinembargo den menos c’un siman di tempo cos a bolter den un 
forma impresionante, caminda Ministerio Publico a bay atende 
cu e caso caminda yiu muhe y ex señora lo a entrega keho di 
maltrato fisico contra di e Parlamentario, loke a haci e denuncia 
practicamente oficial. 

Tur esaki despues cu sr Bergen den e programa di radio a insisti 
cu no tin keho entrega contra di su persona y mencionando 
algun cos cu e ta haci cu su yiunan, inclusive su yiu muhe. 

E desaroyo aki a conduci cu na momento cu Prome Minister y 
lider di partido MEP, Evelyn Wever Croes a yega for di Hulanda, 
el a sinta cu Parlamentario Bergen riba su caso caminda a yega 
na e decision cu e parlamentario tin cu retira como miembro di 
fraccion di MEP, te ora cu tin claridad den henter e caso aki. 
Segun declaracion di Luigi Bergen, e retiro aki segun palabracion 
cu lider di partido MEP, ta un retiro temporal caminda ora cu tin 
un decision cu su persona ta kere cu lo demostra su inocencia, 
e lo ricibi su posicion bek den Parlamento, ya cu e tin varios 
proyecto pa ehecuta na interes di pueblo den su totalidad. 

Pues den mesun ambiente cu Bergen a mustra periodista Hoek 
cu su persona no por husge sin un proceso legal, su persona mes 
si ta insisti cu e ta inocente, pues haciendo su mes culpabel na 
mesun acusacion cu el a lansa contra di e periodista. 


Si e entrevista ey caba a hinca Parlamentario Bergen den un mal 
posicion, dialuna mainta el a haci pio y lo tabata na su luga pa 
laga solamente lider di partido papia y Luigi solamente duna 
acta di presencia. 

Pa di dos biaha den menos di un siman, Bergen a trata di desbarata 
tur loke ta pasando cu su persona, buscando hustificacion 
caminda no tin hustificacion, dunando un aclaracion cu no ta 
aclaracion y tratando di pinta den cierto sentido, tanto su yiu 
como ex casa como esunnan cu ta malo den e situacion cu su 
persona a bin haya su mes. 

Henter e caso aki ta ser discuti for di mas c’un aña caba, caminda 
hasta cierto conflictonan familiar a wordo trata riba Facebook 
caminda e propio Bergen a duna henter un splicacion riba su 
separacion y otro detayenan mas di su bida personal. 

Kisas e nota mas espectacular ta caminda sr Bergen a busca otro 
forma pa trata di saca su mes for di e preta cu el a hinca su mes 
aden, dor di declara cu dialuna mainta prome cu e conferencia 
di prensa di partido MEP, el a wordo acerca pa varios miembro 
di AVP cu e peticion pa e declara su mes independiente. 

Otro intento ridiculo pa trata di converti su mes den un tipo di 
‘victima’ den un forma of otro y Bergen hasta a opta pa bira un 
victima di politica, loke tampoco a cay mucho bon. 

Sin busca reaccion cerca partido AVP pero ta un hecho cu tres 
miembro di fraccion di MEP a entrega nan retiro como miembro 
di firaccion den Parlamento den menos di seis luna di tempo y ta 
dificil pa kere cu den henter e desaroyonan aki, partido AVP lo 
ta mira probecho pa saca. 

Na luna di december proximo tin un Minister cu lo baha cu 
retiro y asina tin mas desaroyo cu ta dificil pa kere cu AVP lo ta 
mira probecho pa saca cu por ehempel Luigi Bergen declara su 
mes como independiente. 

Pero e pensamento aki tambe ta confirma cu Parlamentario 
Bergen simplemente no ta realisa e seriedad di su caso, e impacto 
cu su comportacion den seno familiar tin no solamente riba su 
yiu muhe y ex esposa, pero den henter comunidad mirando 
seriedad di loke a pasa. 

Segun sr Bergen, su integridad ta pone tuma e paso di entrega 
su retiro como miembro di fraccion di MEP pero si en berdad e 
tin integridad e lo no a permiti su mes yega asina leu cu henter 
e asunto aki. 

Minister Maduro y Mc William di 
Corsou a yega na tres punto di acuerdo 



Minister Maduro tabatin un reunion fructifero hunto 
cu Minister di Asuntonan Economico di Corsou, Min- 
ister Giselle McWilliam durante cual a discuti algun 
punto di importancia pa cu e cooperacion economico en- 
tre Aruba y Corsou. 

Certificado di Origen 

Minister Maduro ta anuncia cu hunto cu Minister Mc 
William a yega na un consensus riba e Certificado di 
Origen. Esaki ta un formulario cu lo facilita e comercio 
entre Aruba y Corsou. Antes tabata uza un formulario 
di Europa, cu awor lo bira obsoleto. 

E Certificado di Origen lo ta di un forma digital pa asi- 
na facilita e proceso di comercio y lo drenta na vigor 
entrante 1 di januari 2020. E formulario aki lo wordo 
uza den cuadro di e zona di comercio liber entre Aruba 
y Corsou. E mandatario a enfatisa cu esaki sigur ta un 
bon noticia pa e comerciantenan di Aruba y Corsou. 

Onderlinge Regeling Vrijhandel 

Minister Maduro a informa tambe cu a finalisa e proce- 
so di negociacion di e zona liber di comercio entre Aruba 
y Corsou pa asina pronto por firma un Onderlinge Re- 
geling Vrijhandel. Esaki ta encera cu productonan cu 
ta wordo traha na Aruba por wordo exporta sin barera 
na Corsou y vice versa. 



Esaki ta un noticia positivo pa economia di Aruba y 
Corsou, ya cu esaki lo genera mas actividad economico 
y tin oportunidad pa crea mas trabou. 

Conectividad maritimo entre e islanan y Fast Ferry 
A reuni tambe cu Minister President sra. Evelyn Wev- 
er- Croes y Minister Chris Romero pa asina por a dis- 
cuti e posibilidad di por haci uso di e conectividad mari- 
timo di e barco Don Andres. 

Esaki ta e barco cu ta navega entre e islanan ABC. 
Pronto Don Andres lo bay cuminsa cu su ruta nobo for 
di Sto. Domingo pa Corsou pa asina por trece fruta y 
berdura for di Sto. Domingo pa Corsou y cu Aruba por 
haci uzo di e oportunidad aki. 

Alabes a discuti e desaroyo di e proyecto di Fast Ferry 
y Minister Mc William a informa cu e parti financiero a 
ser regla y cu pronto e ta spera cu por formalisa esaki. 

Minister Maduro ta sumamente satisfecho con e re- 
union a bay. Varios punto a ser trata pa asina awor 
por sigui traha pa concretisa esakinan. E mandatario 
a gradici Minister Mc William y su conseheronan pa a 
tuma e iniciativa pa bini Aruba pa asina por a atende 
e puntonan di importancia aki.Tambe e dignatario a 
gradici expertonan di Departamento Economico y di 
Aduana cu a guia e proceso. 

GOBIERNO Dl ARUBA A CONMEMORA 
33 AÑA Dl FAYECIMENTO Dl NOS 
LIBERTADOR G.F BETICO CROES 

DIAMARS 26 di November, ta 33 aña pasa cu 
sr.Gilberto François (Betico) Croes a fayece na 
Utrecht na e edad di 48 aña despues di 11 luna 
cu el a accidenta tragicamente dia 31 di decem- 
ber 1985 na vispera di entrada di nos Status 
Aparte. Betico Croes tabata un estadista, pa- 
triota y luchador incansabel di nos pueblo, un 
berdadero sirbidor di su pueblo y autor di e lu- 
cha pa Aruba haya su Status Aparte na januari 
1986. Betico a realisa e soño y anhelo cu tawata 
biba den nos pueblo pa hopi aña. 

Gobierno di Aruba riba e fecha special aki pa 
nos pueblo, a conmemora 33 aña di fayecimen- 
to di Nos Libertador G.F Betico Croes na San- 
tana di Sta. Cruz. Laga nos reflexiona riba e 
importancia di e lucha y logro di Betico Croes 
pa Aruba. Laga nos conserva nos determina- 
cion pa sigui lucha pa no perde loke Betico a 
lucha p’e pa e libertad di nos dushi Aruba. 

Taxista bou influencia a causa accidente 


UN situacion basta bergonsoso a sosode di- 
aluna anochi riba Watty Vos unda cu un di 
e chauffeurnan envolvi tabata un taxista cu 
tur cos ta indica cu e tabata basta bou influ- 
encia di alcohol. 

E hecho aki lo por trece consecuencia serio 
pa e taxista aki, kende a comete un infrac- 
cion serio den cuadro di su trabou. 

Dialuna anochi, den careda di 9or Taxi 419 ( 
Suzuki) saliendo for di caminda di DOW na 
Wayaca pa tuma birada na su man drechi pa 
subi caretera principal, ta dal den un pick 
up ( Hilux) blanco cu tambe tabata bayendo 
direccion nort rumbo rotonde di Wayaca. 

E taxista su intencion tabata ta sigui core, 
segun e persona cu a yama. Polis a presenta 
na sitio mes ora. Daño material tabata con- 
siderabel. 



E chauffeur di e Taxi 419 ta sospecha di ta- 
bata maneha bou influencia, ya cu ora cu 
el a supla, a supla 4 biaha e limite pa cual 
a transporte pa warda di polis. E la subi 
caretera sin tene cuenta cu auto riba camin- 
da principal y bay dal den e parti na ban- 
da di e pickup, cu na e momento ey tabata 
transporta stoel plastico den e baki. 

Departamento di Transporte Publico sigur 
awo mester bay cuminsa un investigacion y 
mira si tipo di casonan asina a yega di sos- 
ode cu e taxista aki caba. Diferente persona 
a comenta na nos tambe cu ta hopi iregulari- 
dad tin tumando luga bou di e taxistanan. Si 
haci un debido investigacion, ta varios ver- 
gunning mester wordo hala aden. 

Tratamento den exterior ta sigui 
aumenta dor di diferente motibo 

Ta rekeri nvestigacion di e aumento aki 


MIENTRAS cu gobierno ta kere cu dor di in- 
troduci otro medida manera e ‘sugartax’ cu esa- 
ki lo yuda na reprimi aumento di gasto medico 
na Aruba, tin otro indicacionnan caminda ta 
rekeri un investigacion mas profudo. 
Recientemente gobierno a anuncia cu AZV lo 
conoce un aumento di gasto di cuido medico 
pero nunca a specifica den ki direccion tin cu 
mira y den ki sector e aumento aki mas ta re- 
salta. 

Un sugartax nunca lo por ta e unico solucion pa 
reduccion di gasto di cuido medico pero si otro 
puntonan caminda tin cierto indicacion cu tin 
negoshi ta tumando luga cu henter e proceso di 
paga pa cuido medico den exterior. 

E aumento aki sigur pa loke ta tratamento mas 
specialisa na Colombia, ta bin ta aumentando 
den cada aña pero tin otro indicacionnan cu tin 
gastonan cu ta aumenta dor di diferente otro 
factor caminda c’un tiki mas control y supervi- 
sion, lo por reduci e costonan aki considerable- 
mente. 

AweMainta a wordo mustra for di fuente fede- 
digno cu entre otro e gasto di hendenan cu ta 
bay compaña un pashent, sea cu ta miembro 
di famia of otro persona designa pa AZV mes, 
a aumenta bastante den ultimo tempo y cu ta 
anticipa cu esaki lo sigui aumenta. 

Hopi di e compañantenan aki ta cumpli cu nan 
trabou pero en realidad nan trabou ta masha 
limita y simplemente ta papia cu e persona aki 
tin hopi tempo na su disposicion pero e costo 
di estadia, e costo di brinda e servicio, ta sugi 
aumenta pa AZV. 

Ya caba por a scucha diferente informacion for 
di Colombia cu tin un tipo di ‘impresario’ cu ta 
regla e cosnan aki y cu aki na Aruba tin varios 
persona cu ta traha c’un grupo asina pa binda 
sosten na pashentnan cu ta bay pa tratamento 
medico na Colombia. 

Lo tin varios di e gruponan aki cu ta yudando 
AZV cu pashentnan cu mester di un hende pa 
guianan durante di e proceso di tratamento na 


Colombia y na momento cu e es- 
tadia aki wordo alarga, e gasto di 
estadia tambe ta aumenta. 

Otro punto cu a wordo pone na 
conocemento di AweMainta ta e 
hecho cu den hopi caso tin pash- 
entnan cu ta pasa den un control 
aki na Aruba, esta cu nan ta haci 
cierto testnan aki mes prome cu 
nan bay afo y na Colombia nan 
ta wordo someti na mesun tipo di 
testnan aki, loke ta pone cu e gas- 
tonan ta aumenta pa cada pash- 
ent cu ta rekeri esaki. 

Tin pashentnan cu ta bay pa 
cierto tratamentonan medico na 
Colombia, cu a wordo determina 
aki caba dor di speciaslitanan aki 
na Aruba pero den hopi caso ora 
cu nan yega den exterior, nan ta 
wordo someti na mesun test aki 
caminda esaki tambe ta yuda 
na aumenta e gasto di e trata- 
mento pa AZV. Den ultimo tempo 
tin hopi critica tambe pa loke ta 
tratamento medico na Bucara- 
manga, caminda no ta tur hende 


ta contento cu e servicio na e ciu- 
dad aki y ta prefera di bay otro 
ciudadnan cu a bin ta atendiendo 
cu cuido medico pa pashentnan di 
Aruba for di algun tempo caba. 
Segun informenan ricibi ta cu lo 
tin gruponan na Colombia cu lo 
ta lobby tambe pa haya pashent 
for di Aruba mirando cu e negoshi 
aki ta sacando hopi ganashi cual 
ta placa di fondo di AZV aki na 
Aruba. 

Tin pashentnan di Aruba cu ini- 
cialmente lo mester a bay Co- 
lombia pa cierto lapso di tempo, 
manera un pa dos siman pero ta 
bin keda casi un luna of mas ya 
cu tin cierto asuntonan cu mes- 
ter wordo regla prome cu entre 
otro AZV y e situacion aki tambe 
ta yuda aumenta e gasto di cuido 
medico. 

Ta na su luga pa inicia un inves- 
tigacion produndo riba e desaroy- 
onan aki pa asina trata di busca 
un forma cu e aumento di gasto 
di cuido medico den exterior, lo no 
bira algo impagabel pa futuro. 


SETAR ta informa cu tur Teleshop 
lo habri mas laat: 


Diahuebs 28 di november 2019 
09:30 am 

E kiosk na Airport lo keda duna servicio 
orario normal dia 28 di november 2019. 


^ SETAR 

Homber di edad 
menasa cu arma 
door di atracado 



DIAMARS mainta trempan pa ma mas 
o menos 6:40 polis ta wordo informa di un 
atraco arma ariba un persona. 

Patruya di Playa a sali direccion Emmas- 
traat unda cu altura di Kowloon Restau- 
rant nan a topa cu e victima. 

Tawata trata di un cabayero cu a splica po- 
lis cu un individuo ariba bicicleta a acerke 
y saca un arma di candela ariba dje. 

E atracado bisti cu un t-shirt color cora cu 
carson preto lo a pone e arma di candela 
na su barica y exigi’e pa placa. 

Despues di a haya e placa e atracado ariba 
bicicleta a bay direccion pabou, tur esaki 
segun e victima. 

Polis a opta pa hiba e cabayero Warda 
di Polis na Playa pa asina por papia mas 
trankil y avisa Atraco Team. 



20 m 3 of mas 


e^t>i^i7anrTT<^3 
FIN di AÑA 


■ PROBECHA- 


SERVICIO RESIDENCIAL & COMMERCIAL 


Yama awor mes: 

582-4684 

594-3757 


mrbucket@ecotech.aw 

www.ecotecharuba.com 


) SIGI NOS ARIBA FACEBOOK. 


Auto accidenta a keda 
di banda riba caminda 



DIAMARS mainta algo pasa di 8’or a sosode un acciden- 
te riba Watty Vos Boulevard na altura di rotonde di Tanki 
Leendert. Testigonan a conta nos cu un Ford Figo tabata 
biniendo duro y kier a tuma un “shortcut”. Esaki no a logra 
mirando cu e no a brake na ora y a bay den un Toyota Yaris 
y djey bay kentel. 

Den e Yaris preto tabatin un tata y un yiu, nan tabata direc- 
cion pa scol. E dama a resulta levemente herida. Presencia 
di ambulance tabata necesario. Despues di basta esfuerso di 
automobilistanan a yuda saca e chauffeur di e Figo for di su 
vehiculo, hasta trapi tabata necesario. E no tabata herida. 

Gobierno di Aruba no ta bay exporta santo blanco pa Hulanda 



RECIENTEMENTE Minister di Desaroyo Teritorial, 
Infrastructura y Medio Ambiente Otmar Oduber a tuma 
nota di un publicacion unda cu comerciante Hulandes 
señor Henk van Meekeren a declara cu e lo cuminsa 
importa santo blanco for di Aruba pa asina crea un ho- 
tel nobo cu lo yama Bon Bini Beach Club. Esaki con- 
forme declaracion haci di Señor van Meekeren durante 
un entrevista cu RTV Noord publica dia 23 di novem- 
ber 2019. 

Minister Oduber kier enfatisa cu e declaracion di se- 
ñor Van Meekeren no ta cuadra cu realidad pa motibo 
cu exportacion di e santo blanco di Aruba sin permiso 
ta algo cu ta contra ley (AB 1995 GT 24). Gobierno di 
Aruba a tuma paso importante pa proteha e bida mari- 
no na nos Isla y na ningun momento gobierno a otorga 
un permiso pa exporta santo blanco di Aruba. 


Departamento di 
Impuesto ta cera 
diabierna awor 

Departamento di Impuesto 

Departamento di Impuesto ta participa 
cu diabierna awor, dia 29 di november 
2019, su oficinanan lo ta cera henter dia 
en conexion cu reflexion interno pa cu Dia 
di Belasting. 

Esaki ta nifica cu diabierna awor lo no tin 
servicio na publico tanto na oficina prin- 
cipal na Camacuri como na MFA Noord, 
MFA Paradera, MFA Santa Cruz, MFA 
Savaneta y Oficina di gobierno San Nico- 
las. 

Departamento di Impuesto ta pidi su cli- 
entenan pa tuma nota di e participacion 
aki pa evita cualkier inconveniencia. Di- 
aluna, dia 2 di december 2019, Departa- 
mento di Impuesto ta habri bek y tur ser- 
vicio lo continua manera custumber. 



N.V. ELMAR cu informacion importante 
pa tur su clientenan 

Recientemente, nos partner strategico, WEB Aruba N.V. a anuncia cu 
entrante februari 2020 lo introduci cambio den nan sistema di factura di 
consumo di awa. E cambio principal ta cu e ultimo fecha pa paga e 
cobransa di awa lo varia dependiendo di riba ki dia a lesa e meter di awa 
na luna di februari. 

Gerencia di N.V. ELMAR kier informa cu e cambio anuncia pa WEB Aruba 
NV lo no conta pa clientenan di N.V. ELMAR. N.V. ELMAR ta keda mantene 
como ultimo fecha pa paga (laatste betaaldag) den e di dos siman di tur 
luna. 

Sinembargo tin dos cambio cu si lo porta notabel pa clientela di N.V. 
ELMAR: 

1. E lesador di meter lo pasa lesa meter di coriente riba un otro 
fecha cu e fecha di custumber. 

2. E cobransa di N.V. ELMAR y di WEB Aruba N.V. no ta wordo 
combina mas ariba un solo factura. Es decir, clientenan lo ricibi 
cobransa di awa y coriente completamente separa. 

N.V. ELMAR ta spera cu e efectonan lo ta minimal pero si tin cualkier 
pregunta portuma contacto cu nos departamento di Servicio na Cliente 
na telefon 523-7100. 

Mientrastanto N.V. ELMAR di su banda ta sigui enfoca riba digitalisacion y 
optimalisacion di su red di coriente pa di e manera aki amplia y mehora 
servicio na su clientela. 


Danki pa e comprension 


ELMAR 

Redefining Energy 


523 7100 I customerservice@elmar.aw 

Women's Club of 
Aruba ta orguyoso 
cu e resultado di su 
Proyecto Piloto di 
Medio Ambiente 




UN di e proyectonan anual cu Women's Club of Aruba 
(WCA) ta custumbra di haci ta esun di Medio Ambiente 
(MA). E comision di MA ta existi fo'i 1971 y a cuminsa 
c'un proyecto pa tene Aruba limpi y cada tanto aña nos 
tabata haci innovacion te cu e ultimo añanan nos a yama 
e proyecto "Medio Ambiente goes to School". Nos ta 
parti pa tur alumno di klas 1 di scol basico 1 boter pa 
awa, 1 estuche pa sandwich y 1 serbete chikito, hunto 
cu un poster pa nan keda consiente con importante 
ta pa tene nan luga limpi, tanto na scol como na cas. 
Claramente nos ta duna un charla na e muchanan cu 
nan por interact tambe y conta kico nan sa di Medio 
Ambiente. E proyecto aki nos por a realisa cu ayudo di 
CEDE Aruba. E scolnan ta yena un encuesta di con nan 
ta haya e proyecto aki y segun nan, ta falta un follow- 
up. Pa e motibo aki nos a dicidi di bin e aña'ki cu un 
Proyecto Piloto (PP), consitiendo di 2 parti. Den parti 1, 
e muchanan ta haya e materialnan ariba menciona y nan 
ta haya 2 tarea, cu mester keda cla den 5 siman. Cu bista 
riba e proyecto internacional di Sustainable Development 
Goals (SDG), cu e 17 metanan di United Nations. Nos a 
hinca esakinan tambe den e proyecto y e charla a bay 
tocante di Sostenibilidad y nos a enfoca riba meta 12 cu 
ta 'Produccion y Consumo Responsabel'. 



Ministro di Husticiata anuncia cu entrante 28 november 2019 
segun Ley di Molestia, durante 30 dia lo tin oportunidad pa un y 
tur tuma conocemento na Departamento di Legislacion y Asunto 
Huridico, Schotlandstraat 53 di un peticion y anexo cu a ser haci 
pa instalacion di gas di 2 x 100 Lbs na L.G. Smith Boulevard 
z/n - tegenoverCertified Mega Mall - terrein Bushiri Hotel. 
Durante dicho periodo aki tur hende por expresa por escrito nan 
obhecion contra dunamento di e permiso menciona, dirigi na e 
Ministro di Husticia, via director di Departamento di Legislacion 
y Asunto Huridico, Schotlandstraat 53. 



E scolnan cu a participa na e PP aki ta: 
Colegio Bon Bini, Colegio Ora Ubao, 
Pastoor Kranwinkel y Scol Caiquetio. Cada 
scol a ricibi tambe un video, cu por sigui 
pasa pa e muchanan y pa recorda nan di 
mr. Dump y e heroe Ecoman. Tabata un 
sorpresa pa nos mira con e muchanan ta 
visualisa y sa di e tema 'ki caba na e edad 
di 6 aña y nan preocupacion special pa 
bida marina y con malo plastic ta ora tir'e 
den lama. 

E 2 tareanan cu e muchanan a haya tabata: 
l.Traha un obra di arte den forma di 
curason cu materialnan di desperdicio cu 
tin den cura di scol of den bar'i sushi den 
klas, 2. Traha un video cortico tocante di e 
tema Medio Ambiente y Sostenibilidad. E 
resultado di ambos tarea di e muchanan 
tabata asina bunita, cu nos a dicidi di 
expone e obranan aki na Biblioteca 
Nacional diahuebs ultimo y ya mesora 
esnan presente a keda babuca y encanta 
cu e obranan, anto sin mira e videonan 
ainda. Un hurado cu ta consisti di Elvis 
Lopez, Reina Hernandis y Lilian Pieters- 
Malmberg a scoge e obra di curason mas 
creativo y tambe e video cu a destaca 
mas. Pa e klasnan ganado nos lo tin un 
treat special. Scol Caiquetio tabata tin e 
video mas impactante y klas 1-B di Pastor 
Kranwinkel tabata tin e obra di curason cu 
mas a destaca, segun nos criteria. Pabien 
na escol, alumnonan akiy nan maestranan. 

Nos proyecto a sigui cu Parti 2: plantamento 
denfin di octobercu e mesun muchanan na 
scol y esaki tambe a bay masha placentero 
cu ayudo di Departamento di Agricultura, 
Cria y Pesca Sta Rosa. Sr. Ludwig Rasmijn, 
a guia e comision di Medio Ambiente di 
WCA hunto cu e maestranan di e scolnan 
participante cu e workshop di 'Train the 
Trainers' pa nos por a yuda e muchanan 
ora di planta. Ainda nos lo keda controla 
con e cuido y crecemento di e matanan 
aki ta sigui te cu nan produci berdura y cu 
e muchanan mes lo consumi e resultado. 
Nan a planta concomber Chines, tomati, 
spinashi, promenton, siboyin y berehein, 
pero tambe marigold, cu ta un flor, cu 
bo por come. Pa cu esaki nos a haya 
cooperacion di Kooyman cu retaso di palo 
y sigur un donacion valioso di Stanley 
Cardoze pa traha e bakinan pa e muchanan 
uza pa por a planta. Sin lubida Lorraine 
di Petite Greens, cu a haci donacion di 
diferente simia, tera y tambe a bin yuda 
nos planta. Masha agradecido nos di WCA 
ta na nan tur. 



Na final di parti 1 di nos PP di 'Medio 
Ambiente goes to school' cada klas 
participante lo ricibi un poster di Meta # 
12 di SDG. Na tur ta trata di 17 Meta pa 
Desaroyo di Sostenibilidad. E metanan 
aki di Comics United Nations ta traha 
pa Margreet de Heer di Hulanda y el a 
duna nos greenlight pa traduci nan na 
Papiamento, cu e promesa cu nos lo manda 
e traduccion p'e, pa esaki wordo registra 
na United Nations. Ya e tin e comiquita aki 
registra den varios idioma. 

'Produccion y Consumo Responsabel' 
ta meta # 12 na Papiamento y ta parti 
di e 17 metanan di SDG di e buki di 
comiquita cu nos a presenta na Minister 
di Enseñansa dr. Rudy Lampe. E traduccion 
na Papiamento tabata na encargo di 
miembro di WCA Bernadette Schouten, 
coreccion y adaptacion ortografico ta haci 
pa Marva Solagnier, miembro di WCA y 
docente di Papiamento. Francielle Laclé 
di Yabi Consultancy ta esun cu a haci e 
compilacion final. WCA y e comision di 
Medio Ambiente kier gradici specialmente 
Francielle Laclé, kende tabata di gran 
ayudo cu su experticio den e ramo di 
medio ambiente y a bin cu mayoria di 
e segurencianan pa a trece e proyecto 
aki na un resultado exitoso. Meta di nos 
proyecto di WCA ta pa sigui den futuro cu 
Parti 1 pa tur scol por haya e materialnan 
p'e muchanan di klas 1 y Parti 2 pa sigui 
planta cada aña cu 4 te 6 scol y WCA lo 
sostene e proyecto, pa tur scol haya nan 
mes greenhouse y palonan di fruta. 

Un gradicimento ta bay na e miembronan 
di comision di Medio Ambiente: 
Milagros Posner, Yvonne Warren, Dulcie 
Goedgedrag, Sandra Parra, Astrid Berlinski, 
Emperatriz Perdomo, Norma Brinkenberg, 
Benita Esguerra, Reina Geerman, Marjorie 
Dijkhoff, Elly Harms, Mily Henriquez, Saida 
Aguiler y Bernadette Schouten, Chairman 
di Medio Ambiente. 

Fotonan pa cortesia di Emperatriz Perdomo 

AHATA Excellence 
Awards 2019 a 
reconoce e miho 
nan den turismo 

Amba Hotel & Tourism Association (AHATA) a tene nan AHATA Excellence 
Awards anual pa reconoce e empleadonan mas impresionante den sector di turismo. 
Miembronan di AHATA ta emplea como 10,000 persona local, y pa 2019 nan a 
nomina 57 di nan miho empleadonan pa e honor di AHATA Excellence Awards. E 
ganadoman a keda anuncia den un evento espectacular cu a tuma lugar Diasabra 
anochi na The Ritz-Carlton, Amba. 

CEO di AHATA, Tisa LaSorte a ricibi tur nominado, invitado y Minister di 
Turismo, Danguillaume Oduber, tabata presente pa yuda reconoce e empleadonan 
impresionante. Nominadonan a sinta hunto cu nan famia, coleganan y gerente pa 
gosa di un anochi espectacular, yen di aprecio pa nan contribucion na e exito di Amba 
su turismo. Durante palabranan oficial di bonbini, CEO di AHATA Tisa LaSorte a 
informa cu e programa di Excellence Awards ta pa honra e personanan cu ta labora 
cu pasion den e sector y cu ta importante pa cada nomindo sinti e aprecio. Turismo 
ta e unico pilar economico di nos economia y no por tin un industria exitoso sin cu e 
empleadonan haci nan trabao cu orguyo y duna un servicio di excelencia. A gradici 
sponsors cu a haci e anochi posibel y e 3 huradonan pa nan trabou di evalua tur 
aplicacion cu a drenta y entrevista cu cada nominado. A base di criterianan specifico 
di cada categoria, a selecta e 8 ganadonan. 

Maestro di Ceremonia, Larissa Bermudez, a guia e anochi yamando cada nominado 
riba escenario pa ricibi su certificado mientras a pasa un video di cada nominado. 
Durante e evento yena cu suspenso a anuncia e siguiente ganadonan: 

“Employee of the Year Small Company”: Lisyene Becker, The Mill Resort & Suites 
Aruba; 

“Employee of the Year Large Company”: Edmond Kock, Divi Amba Phoenix Beach 
Resort; 

“Supervisor of the Year”: Justine Cremony, The Ritz-Carlton, Amba; 

“Manager of the Year Small Company”: Jagdish Dialani, Diamonds Intemational; 
“Manager of the Year Large Company”: Edgar Comet, RIU Palace Antillas; 

“Young Tourism Professional 2019”: Manon Scholte Lubberink, De Palm Tours; 
“Sustainability Champion 2019”: Frank Sabajo, La Cabana Beach Resort and Casino; 
“Lifetime of Service 2019”: Victoriano Quant, Hyatt Regency Amba Resort Spa & 
Casino. 

AHATA a premia cada ganado cu un escultura original y simbolico di artista local 
Gilbert Senchi. E ganadonan di AHATA Excellence Awards 2018 a regresa pa haci 
entrega di e award na e ganadonan di e aña aki. 

Durante e anochi a haci entrega di dos check; un pa Colegio EPI unidad di HORECA 
y e otro pa Universidad di Amba, facultad di Hospitality & Tourism Management. 
Sr. Armin Solognier, representante di Caribbean Mercantile Bank, a haci entrega di e 
donacion generoso na e fondo di educacion. 

AHATA ta gradici e sponsor principal De Palm Corporation pa un biaha mas haci 
e cena ceremonial di AHATA Excellence Awards posibel. Caribbean Mercantile 
Bank, The Ritz-Carlton, Amba, Tropical Bottling y High Performance pa nan sosten 
na e evento aki y tur nominado pa nan compromiso cu excelencia. Un pabien na e 
ganadonan! 

Homber cu problema mental envolvi den robo di auto 




DIALUNA anochi pa mas o menso 7:20 informacion 
a drenta ma polis cu un pick up Ford color shinishi cu 
a wordo horta na Alto Vista. 

Mesora ta manda un mensahe pa tur patruya ariba 
caya cu datonan di e pick up, principalmente e plachi 
number. 

Polisnan lo a haya instruccion pa manera cu topa e 
auto pare y detene e chauffeur. 

Algun minuut despues cu agentenan a ricibi tur da- 
tos a cuminsa tira bista ariba caya. 

Na Tanki Leendert a bin top cu e pick up. 

Mesora a detene e chauffeur y pone den boei. 

Ta trata di un homber ya conoci pa polis, eta un per- 
sona no local cu muy probablemente ta sufri di un 
problema mental. 

Algun tempo atras e mesun homber aki a cana dren- 
ta diferente cas insinuando cu e ta biba eynan. 

E biaha nan ey polis mester a interveni y a bay over 
na detene. 

Pero, despues di “algun dia” deteni e ta wordo poni 
bek den libertad, unda su problema mental ta pone 
haci cosnan robes. 

Nos ta haci un apelacion na e Instancia/nan concerni 
pa haci algo cu e homber aki prome cu e bay haci algo 
cu pueblo lo lamenta. 

Prome e tawata cana drenta cas di hende y bisa cu ta 
su cas, awor ela bay over na horta un Pick Up Ford 
cu lo tawata habri(unlock). 

Den su discurso na e apertura di 'Orange Conference' 

Prome Minister a enfatisa riba e maneho 
di su Gabinete di Sociaal Crisis Plan 



DIALUNA anochi a tuma luga aper- 
tura di‘Orange Conference’ na Futura 
Café organisa pa Fundacion di Hende 
Muhe den Dificultad. Esaki ta e di 4 
‘Orange Aruba’ anual cu ta keda crece 
cada aña mas. Prome Minister Evelyn 
Wever-Croes na e ocasion aki a duna 
un discurso relatando tur loke Gabi- 
nete Wever-Croes ta haciendo riba 
e tereno social den e dos añanan di 
gobernacion. 

Prome Minister a enfatisa cu desde e 
prome dia a pone e ser humano cen- 
tral di berdad. Pa esaki mester a pone 
fondonan disponibel pa atende cu tur 
retonan riba tereno social. Esaki, se- 
gun Prome Minister no tawata un tar- 
ea facil teniendo cuenta cu nos pais ta 
den un crisis financiero. Pero pa Gabi- 
nete Wever-Croes, determinacion pa 
pone e hende central, a haci tur posi- 
bel pa logra esaki. 

E tereno social, segun expertonan den 
e veld aki, no a haya e atencion nece- 
sario den e añanan prome cu e gober- 
nacion aki. E sintomanan di un Socie- 
dad den decadencia tawata visibel y 
esnan mas vulnerabel tawata bira vic- 
tima. Esaki ta inclui muchanan, hende 
grandi, esnan indocumenta. Den caso- 
nan na unda adulto ta envolvi, yiunan 
ta e victima. 

E situacion aki a conduci cu Aruba 
henter, incluyendo e Gobierno aki, 
mester a cuminsa actua enbes di papia 
solamente tocante e problema. 


E logro di un vision grandi di Minister 
Glenbert Croes a wordo carga door di 
su determinacion pa haci e diferencia 
den e area social. Y Sociaal Crisis Plan 
(SCP) a nace for di e vision aki. Minis- 
ter Croes a lucha y ta sigui lucha pa e 
existencia di Sociaal Crisis Plan tanto 
aki na Aruba como na Hulanda. 
Gobierno a crea un fondo separa for 
di Presupuesto Nacional na unda cu a 
compromete pa inverti 34 miyon florin. 
E1 a bisa cu 18 miyon florin ya caba 
a wordo hinca den prioridadnan di e 
SCP. E fondo ta wordo reevalua con- 
stantemente. E fondo a wordo separa 
pa motibo cu e trabounan cu mester a 
wordo haci riba e tereno social tawata 
grandi y serio y ta rekeri hopi determi- 
nacion, dedicacion y mas importante, e 
ta rekiri e determinacion di Gobierno 
pa aloca fondo pa percura cu e proble- 
manan social di nos pais haya e debido 
atencion. 

Esaki ta sigura cu SCP ta exitoso y 
Gobierno lo percura tambe pa e fon- 
donan keda disponibel pa haci proyec- 
tonan den SCP. Mirando tambe cu e 
fondo ta apart, Gobierno no por corta 
den e maneho social manera a pasa 
den pasado. 

“E placa den fondo separa pa SCP ta 
keda comprometi pa e maneho social. 
E prome paso aki ta haci e diferencia 
den atende cu e temanan social di nos 
pais. Apesar cu vision ta importante, 
vision solamente no por bringa proble- 
manan di nos pais. 


Vision mester bin cu un plan su tras, 
sino e ta un halucinacion. Plan no ta 
suficiente sin accion, sino e ta bira un 
soño. Vision, plan y accion, ta wordo 
concretisa cu un fondo. Hunto cu pro- 
fesionalnan riba e tereno aki, Gabi- 
neteWever-Croes a reabsa e pasonan 
aki,”Prome Minister a duna di conoce. 

Prome Minister a gradici tur profe- 
sional cu ta yudando den e area aki cu 
hopi amor y pasion pa bringa cabes na 
e problemanan social. Siman pasa, Go- 
bierno a firma un MoU cu UN-Women 
pa actualisa e maneho nacional di gen- 
ero, pa dedica atencion na oportunidad 
igual pa hende homber y hende muhe, 
combati violencia contra hende muhe, 
aumenta conscientisacion cu abuso do- 
mestico no ta acceptable. 

Prome Minister: “Na Fundacion di 
Hende Muhe den Dificultad, danki di 
curason pa boso dedicacion pa yuda 
muhenan den dificultad na Aruba. 
Boso trabou tanto na e fundacion como 
tambe den e maneho nacional apor- 
tando cu pensamentonan pa mehora e 
situacion y evita violencia domestico, 
ta altamente aprecia”. 

Na final di su discurso, Prome Minis- 
ter a laga e siguiente reflexion: “Algo 
cu a wordo neglisha pa hopi aña, no 
por wordo coregi den poco tempo. Pero 
Gabinete Wever-Croes hunto cu exper- 
tonan riba e tereno social, cu fe y de- 
terminacion ta logrando trece yudansa 
mas y mas riba e tereno aki”. 

Marisol Lopez-Tromp: 

Lectura y intercambio cu studiantenan 
universitario di Organization, Governance 
and Management hopi positive 


RECIENTEMENTE lider di Fraccion di POR, Marisol 
Lopez-Tromp tabata invitado na Universidad di Aruba 
pa duna un lectura na e studiantenan di prome aña di e 
modulo Organization cu ta siguiendo e estudio di Organi- 
zation, Governance and Management. 

E modulo aki ta un introduccion na e obhetibo nucleo di e 
estudio cual ta gobernacion, maneho y organisacion y tam- 
be un introduccion na focus principal, esta e disciplinanan 
di administracion publico y ciencianan organisacional. 

Lopez-Tromp a keda hopi satisfecho di e lectura y inter- 
cambio aki cu debi na e interaccion cu e studiantenan ta- 
bata asina interesante cu a surpasa 2 ora y di cual el a 
haya un feedback hopi positivo. “E tabata hopi leuk mes” e 
parlamentario a expresa. “E studiantenan ta haya un cifra 
pa nan participacion basa riba nan preguntanan haci den 
e charla y nan preguntanan tabata na un nivel hopi halto 
y por ripara tambe cu nan ta envolvi y interesa den e ramo 
aki”. 

Temanan inicial cu a papia riba nan ta: e responsabili- 
dadnan di un minister, e relacionnan entre e ministernan 
den un gabinete, e relacion entre un minister y su con- 
seheronan y ambtenaarnan, e rol di Parlamento ora ta 
trata e tareanan di e minister, con un minister ta prepara 
y ehecuta su maneho, ki impacto politica tin riba bida di 
un minister y e relacionnan cu e otro paisnan den Reino 
Hulandes, entre otro. 

E studiantenan tabata hopi motiva y interesa, segun Mari- 
sol Lopez-Tromp, “nan kier a a haya sa hopi di e parti prac- 
tico di politica. Ma papia hopi cu nan di mi experiencia den 
politica, di e diferente funcionnan cu mi tabatin. Mi a bay 
for di ora mi a bira miembro di Parlamento na 1997 bin 
ariba, di mi posicion como minister di tres cartera durante 
8 aña, kico esey ta significa y con e trabou tabata”. 





politica”. 

Lopez-Tromp a contesta varios pregunta tocante leynan, e 
diferente rolnan cu e tabatin, proyectonan realisa, cual di 
nan tabata su favorito. Tambe tabatin preguntanan mas 
di contenido riba aspectonan di Parlamento, di minister, 
di finansas, CFT entre otro. Sigur temanan hopi intere- 
sante y cu claramente ta demostra e conocemento di e stu- 
diantenan riba e situacion di nos pais. 


Tambe el a conta e studiantenan di su experiencia como 
parlamentario independiente dos biaha, riba e rol di Presi- 
dente di Parlamento y tambe riba trayectoria di e diferente 
partidonan. “Mi a bay hopi open riba esey, a splica kico a 
significa di por a traha den varios y pakico mi a keda den 


E comentarionan cu Marisol a haya for di esnan encarga 
a cay hopi na agrado di e parlamentario mirando cu e stu- 
diantenan a indica cu nan a gusta con Marisol a conta tur 
cos for di curason y cu nan ta considera cu e ta para pa loke 
e ta kere aden. 

Minister Glenbert Creo resumiendo su siman di trabou 





• E titular di Asunto Social y Labor a culmina su siman cu e caminata di IMELDAHOF cu 
na mes momento ta e evento cu a clausura e siman durante cual a enfoca riba Lantamento 
di Mucha cu diferente acb'vidad di conscientisacion. 

• E siman anterior a culmina cu 3 dia intenso di raportahe den cuadro di control di 
ehecucion di e Crisisplan Social. Manera Minister Glenbert Croes na mas di un ocasion 
a expresa, fracaso NO ta un opcion. Pa sigura cu tur instancia ta keda enfoca riba e meta 
comun di SCP, e raportahenan aki ta un necesidad. 

• Diabierna 15 di november tabatin apertura di Siman di Lantamento di Mucha cu ta 
celebrando 30 aniversario di e tratado di Derecho di Mucha. E apertura exitoso a ser efectua 
pa nos Minister President kende ta un mama y un wela ehemplar. Nos orguyo Arubiano 
JEON tambe a aporta na e gran dia aki cu su presencia, participacion y presentacion. 

• Diamars 19 di november a conmemora Dia Mundial di Prevencion di Abuso di 
Mucha. Corectamente manera SCP a highlight: Dia di Prevencion di Abuso di Mucha no ta 
solamente 19 di november. 

• Aruba conhuntamente cu United Nations a yega na un acuerdo pa loke mester bira 
e maneho di Gobierno riba igualdad di genero (Gender Equality). Manera ta conoci, e 
departamento encarga cu esaki ta Centro di Desaroyo di Hende Muhe (CEDEHM). Apesar 
cu e ta resorta bou di Ministerio di Asunto Social y Labor e tema aki ta hopi cerca di curason 
y pues ta wordo carga pa nos Minister President. 

• 20 November mundo henter a recorda e di 30 aniversario di tratado universal di 
Derecho di Mucha. Aki na Aruba a conmemora esaki cu un Conferencia riba Derecho di 
Mucha. Na e ocasion aki Minister Glenbert Croes a tene un discurso na Universidad di 
Aruba pa e Colegio di studiantenan den e ramo social y pa otro invitadonan presente. 
Corectamente manera e mandatario a expresa: tur mucha riba e suela Arubiano tin derecho 
sin importa su status. Tur mucha su derecho na Aruba mester wordo respeta! 

• Inscripcion pa Formacion Social nr. 13 a habri. E proximo ta inicia 25 di februari 2020. 
E aña aki atrobe e mandatario a amplia e oportunidad di parb'cipacion. Si anteriormente, 
solamente muchanan cu no a caba scol por aplica, awor muchanan cu tin un diploma 
di MAVO cu tambe ta desea un di dos chens den bida, ta permiti pa participa den SVT- 
Formacion Social, specialmente si e hoben aki b'n e interes di por drenta Arumil despues. 
Y pa por drenta Arumil un di e exigencianan ta cu mester tin por lo menos un diploma di 
MAVO. 


• Telefon pa Hubentud cu por cierto ta un aliado den e lucha pa un miho porvenir pa 
nos mucha- y hobennan, a celebra su 20 aña di existencia. Un instancia cu ta dedica su 
mes na alcansa nos mucha- y hobennan cu nan mensahenan di conscientisacion. E hecho 
cu anonimante un mucha/hoben por papia via telefon 131 y haya respaldo y oido, ta haci 
Telefon pa Hubentud un partner indispensabel den Aruba su mision di brinda nos Pueblo 
un futuro social nobo. 

• Minister Glenbert Croes a efectua e develo di e logo nobo di Famia Planea. Un 
organizacion cu ta existi 49 aña trahando na promocion y conscienb'sacion di salud sexual 
cu un enfoke special riba nos hobennan. E cifranan ta alarmante pero e dedicacion di Famia 
Planea, cu solamente 4 empleado ta logra un scope di servicio nunca antes visto. For di 
conseho te servicio di entrega di productonan. E mandatario a expresa un admiracion 
enorme pa Famia Planea. 

• Diasabra ultimo Fundacion Mucha pa Mucha cu apoyo di Ministerio di Asunto 
Social a tene su OPERATION CHRISTMAS CHILD riba e espacio di parkeo di Arubus na San 
Nicolas. Un evento unda mas cu 800 mucha a participa den un cantidad grandi di actividad 
y celebracion specialmente pa nos muchanan cu a bira un exito total. 

Minister Xiomara Maduro a conoce proyecto 
Good to Greaf di hobennan klas 3 La Salle College 





DIABIERNA Minister di Finansa, Asun- 
tonan Economico y Cultura tabata serca 
e hobennan di klas 3 di La Salle College 
MAVO cu tabata di bishita na Departamen- 
to Economico den cuadro di e proyecto ‘Good 
to Great’. 

E proyecto Good To Great ta un proyecto pa 
hoben caminda nan ta haya sa kico ta nan 
ambicion y nan pashon cual ta yudanan den 
scoge nan carera den futuro. E dignatario a 
pasa un rato ameno den cual e mandatario 
a comparti algun anecdota di su tempo como 
studiante na Aruba y na Hulanda. Minister 
Maduro a contesta tambe e preguntanan di 
e hobennan cu kier tabata sa mas di e tra- 
bou, responsabilidad y motivacion pa ta un 
politico y un Minister. E mandatario a laga 
e hobennan cu un mensahe positivo cu den 
bida nos por yega mes lew cu nos mente por 
imagina y nos curason dicta nos. Minister 
Maduro Palabra a gradici Jalken Antonia y 
Terry Gumbs pa e rato cu ela comparti cu e 
hobennan di La Salle College MAVO. 

CIBC FirstCaribbean Aruba a celebra 
Dia Internacional di Hende Homber 


RIBA diamars 19 di November 
CIBC First Caribbean a celebra Dia 
International di Hende Homber no 
solamente na Aruba pero interna- 
tionalmente. Invitando dos studiante 
di accounting di Universidad di Aru- 
ba pa asina pasa mitar dia na oficina 
y sera conoci cu e actividad nan di un 
banco. 

Sr. Giovanni Atencio, (Country 
Head), Corporate Manager Sr. Car- 
los Lopez hunto cu 
Sr. Christopher Habibe (Credit Offi- 
cer) tabata e host nan di e dia aki y a 
duna e studiante nan un bon bista di 
tur e diferente rol nan y responsabi- 
lidad nan den banco. 

E Country Head a treat e studiante 
nan un lunch na Muligan’s restau- 
rant, na unda e studiante nan a haya 
oportunidad di hasi diferente pregun- 
ta tocante e oportunidad nan como 
tambe obstaculo nan di negoshi nan 
na Aruba, esta e situacion actual. 
Tambe a surgi e oportunidad pa in- 
tercambia storia nan di “bida despues 
di Universidad di Aruba” mirando cu 
Sr. Lopez & Sr. Hahibe ta ex alumno 
y pa esey a comparti nan experiencia 
nan den nan carera. 

E dos studiante nan cu por cierto ta 
den nan ultimo aña di Accounting a 
haya e testimonio nan aki super in- 
teresante y ta gradici CIBC FirstCa- 
ribbean pa e oportunidad di network 
y tambe invitation pa celebra Inter- 
national Men’s day. 

Aruba Lions Club Christmas Fest un actividad 
grandi pa habri luna di December 


ARUBA Lions Club ta un club sirbiendo Aruba pa mas 
cu 72 aña caba ta preparando pa un actividad cu nunca 
antes a conoce den nan historia. Ta hopi preparacionnan 
tin andando pa un actividad den e temporada di fin di 
aña aki cu ta hiba e nomber di ALC Christmas Fest 2019, 
caminda lo converti e tereno di Aruba Lions Club na Ea- 
gle, den un plaza yena cu ambiente di fin di aña manera 
standnan di artesania, cos pa bebe, cuminda, cos dushi, 
weganan pa mucha y hopi mas. E dia aki no lo por falta 
e musica pa fin di aña caminda lo tin algun agrupacion 
musical pa fin di aña durante e actividad aki. Mescos e 
preparacionnan andando na e club di e Leonnan cu ta 
situa net dilanto Eagle Tennis Club, e agrupacionnan 
musical tambe a haci nan preparacion special pa e dia 
aki por presenta na e publico presente. 

Nos ta papia aki di entre otro grupo Melodia cu ultimo 
tempo cu hopi cancionnan nobo pa fin di aña zonando 
tur caminda y cu nan repertorio hopi varia pa e tempo- 
rada. Tambe nos a scucha e preparacion di otro grupo cu 
pa hopi añanan atras a sa di anima e temporada y e aña 
aki tey un biaha mas y ta cosechando hopi exito cu nan 
bon ambiente, ta e grupo Banda La Paranda. 

Mas di e gruponan cu lo presenta e dia aki ta otro mas 
cu pa hopi aña no a scucha di nan mas pero a sa di reuni 
un biaha mas pa asina sali pa su fanaticada ta e grupo 
Originales cu un repertorio cu nan a prepara y cu nan 
ensayonan ta tras di lomba en espera pa e dia yega. 

Dia 1 di december 2019 Aruba Lions Club ta habri e ul- 
timo luna di aña cu un fiesta publico caminda ta invita 
tur hende, grandi y chikito pa yega na Eagle y bin dis- 
fruta di e actividad completamente gratis cu lo cuminsa 
3or atardi y ta termina 9or di anochi. 

Ta falta hopi e ambiente di fin di aña riba nos isla pa 
nos scucha nos gruponan musical pa fin di aña y aki tin 
e oportunidad pa bin pasa un rato alegre caminda 
sigur bo lo sinti e dushi temporada aki yegando. 

Aruba Lions Club ta invita henter pueblo di Aruba gran- 
di y chikito pa pasa diadomingo awor 1 di december li- 
bremente na nan club na Eagle 3or atardi pa 9or anochi 
pa habri e ultimo luna di aña den un bon ambiente di fin 
di aña den un actividad pa nos comunidad. 

Openheuse y keffiemorgen den curazon di Brazil 

Nq cqs di Bernadina Growell-Kock 



fggm 


FUNDACION Bernadina Growell-Kock du- 
rante un conferencia di Prena na Peanuts Restau- 
rant a anuncia su proximo actividad. Esaki lo ta 
un openhouse y koffiemorgen na Cas di Mama di 
Cultura, Bernadina Growell-Kock d.f.m., situa na 
Brazil 43. Fecha lo ta 8 di december benidero y ora 
lo ta di 10 a.m. pa 2 p.m. Tin snackbox ya caba den 
prebenta pa 7,50 so y por cumpra caarchie serca 
secretaria di e fundacion, sra. Lena Orman-Yarza- 
garay na Cell. 565-1145 of riba facebook “Berna- 
dina Growell” y serca miembronan di fundacion. 

Banda La Paranda y Grupo Palisia lo deleita es- 
nan presenta cu nan cancion navideño y por cana 
den cas di Bernadina, mira tur su trofeo, reconoci- 
mento, potretnan di su infancia y su bida pa sinti 
con nos Mama di Cultura a biba y topa famia di 


e difunta. Lo tin standnan di e.o. ayaca, cupcake, 
pañanan segunda mano y bijoux. Tambe lo tin ar- 
ticulonan di pasco. 

Esnan cu kier bira voluntario pa e fundacion por 
tuma contacto cu miembronan of ariba dia di e 
openhouse por inscribi. Pa logra un di su meta di 
concientisacion di nos comunidad encuanto mama 
di cultura, e fundacion na comienso di otro aña lo 
ehecuta su proximo proyecto conmemorativo esta 
publicacion di documento conmemorativo di bida y 
logronan di e difunta. 

Fundacion Bernadina ta spera pueblo en general, 
en especial pueblo di Brazil acudi en grande na e 
evento di dia 8 di december benidero. Bin pasa un 
rato agradable y comparti cu otro. 



























20 


AWEMainta 


Diaranson, 27 November 2019 


Exitoso Festival 60+ /Nochi di Baliadornan 


DIASABRA anochi den un Renaissance Con- 
vention Center completamente yen, Fundacion 
Movemento di Bida a tene su songfestival 60+ na 
Papiamento hunto cu e Nochi di Baliadornan. 

Tur cantante cu a participa a duna un show per- 
fecto di nan talento acompaña pa Papito y su Biba 
Lekker Band Plus. Henter e songfestival tabata 
bon hinca den otro door di e maestro Roy Sneek, 
cu durante 5 luna a prepara tur e cantantenan. 

E aña aki FMTB a haya ayudo di UNOCA den 
e festival aki y ya caba tur hende kier pa esaki 
bin bek otro aña cu canticanan di Pasco na Pa- 
piamento. Nos no mag di lubida nos dushi idi- 
oma y tur hende a keda contento cu tur locual a 
worde presenta. Rene Ridderstaat como maestro 
di ceremonia a sa di guia henter e anochi aki per- 
fectamente y FMTB ta gradici radio 88.9 cu Mimi, 
Jaime y Helen cu a transmiti e festival. 

Despues di e festival Nos cu Nos, Reflection Band 
y The Musical Time a sigui toca y a deleita e pu- 
blico cu a keda yena e pista te final di e anochi. 

FMTB kier a gradici tur esnan cu a bin e ano- 
chi aki y tambe Guardian Group cu a sponsor tur 
Plakaat pa e ganadornan y Manrique Capriles cu 
a regala cada participante un bunita recuerdo. 
Tambe FMTB kier a gradici e yuradonan cu ta- 
bata consisti di artistanan 60+: Ito Dania, May- 
beline Arends, Sharon Rose, Roberto Geerman, 
John Hessen. President tabata Leo Rodriquez y 
IT person tabata Mario Middendorp. 

E resultado ta lo siqiente: 

E Cantante mas popular: Victoria Andrews 
Best show: Wim Steenhuis 
5 Lugar: Roberto Orman 
4 Lugar: Juan Carlos Hill 
3 Lugar: Rubia Maduro 
2 Lugar: Rudolf Lesire 
1 Lugar: Freddy Maduro 

Un pabien ta bay pa tur e ganador /participante 
y esnan cu no a haya chens pa participa e anochi 
aki cuminsa prepara pa otro aña. 

Team ArubaCanoe a competi den Nish Pombo Paddle Fest 


RECIENTEMENTE Team 
ArubaCanoe bou guia di coach 
Ulysses Matarozzi a competi na 
e competencia di OC-6 ( outrig- 
ger-canoe ) Nish Pombo Paddle- 
fest na Miami Florida. 

Team ArubaCanoe a consisti 
di 6 persona/ paddler : 

1. Georgino Semeleer 2. Ulyses 
Matarozzi 3. Aristides Rodri- 
guez 4. Matiias Bouroncle 5. 
Teddy Bouroncle y 6.“Kai” di e 
isla di Hawai cu a duna un extra 
support pa Team ArubaCanoe 
durante e competencia. 

Den un clima cu a cambia na ul- 
timo momento durante compe- 
tencia cu hopi Biento, Aire Friew, 
Ola y Awacero e Team di Aruba- 
Canoe a sa di Sali na di 5 lugar. 
Durante e weekend di competen- 
cia na Nish Pombo Team Aruba- 
Canoe ta gana tambe e medalla 
pa e Best Team! 

Aruba Canoe ta train tur siman 
dilanti Governer’s Bay Beach dus 
si bo ta interesa pa train pasa y 
of tuma contacto via e Facebook 
page Aruba Canoe. 



Time Out 


Shariska ta conta di su 
lesion cu a tene como 
un aña for di careda na pia y 
kico el a haci y con esaki a 
yude cu awe e ta core bek. 

Hopi bunita y interesante 

Invitacion pa: 

Aruba's Kidpreneurs "KIDPRENEUR$ BAZAAR" 



BO persona ta wordo cordialmente 
invita pa e “Kidpreneur$ Bazaar”, 
cual lo tuma luga diasabra, 30 no- 
vember 2019, di 4:00 p.m. — 6:30 
p.m., den Caya Principal G.F. Beti- 
co Croes entre Aldo y ex-Interbank. 

Den e bazaar aki e muchanan cu a 
participa den proyectonan di: “Kid- 
preneur$ with BIG Ideas” (duna na 
Traimerdia) y “Kid$ BIZ Market” 
(durante e vakantienan di scol), tur 
entre e edad di 9 pa 13 aña, lo bin 
hunto y nan lo bende na e pueblo di 
Aruba e productonan cu nan mes a 
crea. 

Den e proyecto aki e muchanan a 
haya educacion empresarial cu a 
yuda nan reconoce oportunidadnan 
comercial. 

Door cu e muchanan a ricibi dife- 
rente workshops den diferente an- 
gulo, e muchanan a haya mas idea 
di con nan por usa nan creatividad 
pa yega un dia na nan propio ne- 
goshi. 


Nos por a nota cu cada mucha cu a 
participa den e proyecto aki, tabata 
hopi satisfecho y a keda cu e gana 
pa algun dia nan por experiencia 
den un forma educativo, kico ta pa 
“ser un comerciante”. 

Pa e motibo aki, Directie Econo- 
mische Zaken (DEZHI)/(Iniciativa 
pa Desaroyo pa Empresa Arubano 


(IDEA) hunto cu e siguiente sim- 
patisantenan, Minister di Finansa, 
Asuntonan Economico y Cultura, 
SETAR, Bureau Traimerdia, De- 
partamento di Cultura, ta organi- 
sando e “Kidpreneur$ Bazaar” aki. 

E benta di e producto di e muchan- 
an lo sosode entre 4:00 p.m. - 6:30 
p.m., mientras tur presente lo dis- 
fruta di musica y cantica di pasco 
canta door di muchanan. 

Storytelling na Museo di Industria 

PA nos ta un grato placer pa invita mayornan, 
educador, grupo di scout, oma cu opa, pa un 
mainta yena di aventura di cuenta na Museum 
of Industry. Pa nos como museo ta importante 
pa promove lesamento den nos muchanan. Nos 
ta kere cu lesamento ta dushi y ta hiba bo den 
un mundo cu creatividad y inspiracion. Luna di 
November, ta un luna special pa nos muchan- 
an. Ariba diasabra 30 di november Museum of 
Industry den Warertoren na San Nicolas ta or- 
ganisa su ultimo evento pa nos muchanan pa e 
aña 2019. Museo di Industria ta forma parti di 
Fundacion Museo Arubano y nos tarea ta e.o. 
pa preserva, promove y mantene nos herencia 
material y inmaterial pa futuro genercion. 

Pa museo por brinda e muchanan un mainta in- 
olvidabel, nos a invita dos autor cu lo bini conta 
storia basa ariba e tema di “aventura di biahe” 
E dos autor cu museo a invita ta Emerita Eme- 
rencia y Sergio M.A Tjie- A-Loi. E contamento 
di storia ta dirigi na muchanan di 4 aña bay 
ariba. 

Storytelling ta cuminsa 11:00 am y ta finalisa 
1:00 pm. Museo mes ta habri su porta pa 10:00 
am te 2:00 pm ariba diasabra. Entrada pa e 
storytelling ta awg 10.00. Ta rekeri pa inscri- 
bi pa asina nos por sigura participacion na e 
evento. Inscripcion ta posibel via nos mail: info- 
museumofindustry@gmail.com of por yama na 
5847090. 

Prijs di entrada ta inclui algo di come y bebe 
pa durante e evento. Nos kier gradici Martijn 
Trading pa coopera cu nos, asina nos a sigura 
cu tur mucha por hiba algo di smak cas. 

Pa esnan cu ta interesa, por bishita Museum 
of Industry na San Nicolas di dialuna pa diabi- 
erna di 9:00 am te cu 6:00 pm y riba diasabra 
di 10.00 am pa 2.00 pm. Si bo persona ta inte- 
resa pa bin cu un grupo of organisa un evento 
na Museum of Industry, por tuma contacto cu 
e museo na 584 7090 y tambe por sigui nos via 
Facebook. 

ASU Olimpiada 2019 exitoso cu 
seminario di Aruba Karate Bond 


EN conexion cu e ASU Olimpiada 2019, Aru- 
ba Karate Bond tabata tin e placer di ricibi 
‘Sensei’ Edgar Albakian for di Venezuela pa 
duna un siman di seminario na tur miembro 
di AKB. ‘Sensei’ Edgar Albakian ta un 6to 
Dan di WKF, 4to Dan Kobudo, arbitro di e 
federacion mundial di karate y asesor tecnico 
internacional. 

Cu mas di 40 aña di experiencia den karate, 
‘sensei’ Edgar Albakian a duna un tremendo 
curso di arbitrahe riba diabierna 22 di no- 
vember ultimo na Centro Deportivo Liberta- 
dor Betico Croes, sigui pa varios seminario di 
‘kumite’ (combate) y ‘kata’ (combate tecnico 
imaginario) cu a tuma luga na Yara Sport 
complex y Maria College MAVO. Tanto e ka- 
ratekanan como nan mayornan a keda hopi 
satisfecho cu e nivel halto di e instructor in- 
ternacional aki. 

Directiva nobo di Aruba Karate Bond, esta 
‘sensei’ Felix Tromp (presidente), señor Sil- 
vano de Castro (vice-presidente), señora 
Janina Werleman (tesorera), señora Solange 
Tchong (secretaria) y señor Gustavo Velas- 
quez (comisario) ta contento cu e resultado 
di e seminarionan. Ta pidi tur karateka pa 
reserva e siman di 3 pa 8 di december ya cu 
lo tin otro seminario riba agenda. 

Aruba Karate Bond ta gradici Stichting 
SportSubsidie Aruba pa nan aporte y un pal- 
abra di pabien ta bay pa Aruba Sport Unie pa 
cu e ASU Olimpiada 2019. Tambe na e team 
di Comite Olimpico Aruba cu a sa di sostene 
Aruba Karate Bond den su plan di actividad- 
nan. Pa mas informacion tocante e siguiente 
seminario, por email Aruba Karate Bond na 
karatebondaruba@gmail.com of yama 737- 
0058 (Sensei Felix Tromp) of 593-2002 (se- 
ñora Janina Werleman). 

Parlamentario Endy Croes: Na Benny "Avestruz" Sevinger 

"Pronto bo BINGO lo hunga y prepara bo pa duna cuenta Sin Miedo!" 



An^ora 

SP®-—- 

"Peatemd & fénetHafotg 

"Señorta mi wardador, mi'n tin falta di nada 
Den cunucu di yerba berde e ta ponemi sosega. 
E ta hibami na awa trankil, 

Pa mi bolbe haña forsa". 

Salmo: 23 

Cu inmenso tristesa nos ta anuncia fayecimento 
di nos ser keri: 



Isa Winterdaal-Banfield 

6-03-1934 - +23-11-2019 
Na nomber di su: 

Yiunan: Roy y Soleida Winterdaal 
Rudy y Brigida Winterdaal 
Gina Winterdaal 

Nietonan: Jean-Pierre Winterdaal y Kawita Misier 

Rodericky Luz Winterdaal 

Juanier y Amanda Winterdaal 

Janiro y Mary-Anne Winterdaal 

Eldrich y AnnemarieTromp 

Sherene Winterdaal 

Dejanira y Elsa Winterdaal 

Rochinell Everon 

Sobrino(a)nan: Selma, tDiana, Silvia, tMario, Alberto, 
Theofilo, Edwin, Imelda, tMarieta, Elizabeth, Luisito y 
Swinda 

Primo y primanan: Ali Maduro, Manuel Loopstok, 

Sonia y Verner Barkmeyer-Loopstok, JosefaBarkmeyer. 

Cuña: Rita Lampe-Winterdaal 

Ex-yerno: Robertico Everon 

Bisa- nieto y nieyonan, sobrino y sobrinanan na Aruba 

y Hulando 

Bon bisiña y amigonan. 

Demasfamia: Winterdaal, Banfield, Lampe, Loopstok, 
Kelly, Helder, maduro, Gonzalez, Cornes, Gomez y 
Everon. 

Ta invita pa acto di entiero cual lo tuma lugar na Royal 
funeral Home diaranson 27 di November 2019 di 2'or 
pa 4'or di atardi. Despues lo sali pa Santana Centraal 
Sabana Basora. 

Condolencia lo tuma lugar na Royal Funeral Home 
diamars 26 di november 2019 di 7'or pa 9'or di anochi. 

Nos kier pidi nos disculpa si nos por a lubida un of otro 
famia den nostristesa. 


Parlamentario Endy Croes por a 
tuma nota ayera cu un periodista 
cu no por acepta despues di dos 
aña cu su partido y amornan a bay 
cas a scoge pa ataca tur dia Min- 
isternan y Parlamentarionan di 
Coalicion. E mesun periodista aki 
ta forma parti di e CLAN cu tabata 
carga maleta di ex Promer Minis- 
ter Eman tur caminda riba custia 
di pueblo. Via companianan di dje 
y su gran amigo nan a strica rond 
di 7 miyon florin di pueblo aki pa 
defende maldad y biaha cu gober- 
nantenan. Nos por corda con nan 
a bay conta “parha” na Colombia. 

Periodista defendiendo mal- 
dad 

Den su noticiero e periodista aki 
perdi cu strea di noord como cu 
cranchinan a cera pe y su bida 
di luho tambe a baha consider- 
ablemente a ataca Parlamentario 
Endy Croes. Su presentacion taba- 
ta parce un persona cu ta “halando 
su ultimo rosea” y ta den un ansha 
di morto. 

Tur su dolor tabata cu Parlamen- 
tario Endy Croes ta un di e Par- 
lamentarionan cu a entrega keho 
contra Benny Sevinger. E periodis- 
ta di “awa sushi” aki tin hopi ra- 
bia den su venanan y ta expresa y 
transmiti esaki na henter pueblo. 
Enbes e defende pueblo el a scoge 
pa defende maldad. Berdad ta cu 
Parlamentario Endy Croes a en- 
trega keho contra Benny Sevinger 
y no tin nada di sconde. Durante 
campaña a cana den pueblo y un di 
e preocupacionnan di mas grandi 
den pueblo ta e corupcion, ladroni- 
cia y fraudenan cometi pa AVP y 
su Ministernan. Paul Croes, ex 
minister di AVP tin un sentencia 
di 4 aña di prison riba su cabes. E 
caso di Benny ta uno mucho pero 
mucho mas grandi y ta papia di 
miyones cu a pasa “kisas cerca di 
e nanishi di e periodista aki” como 
cu ta trata di Leoncita y Gaby Wer- 
leman pa nombra algun. 
Bendemento di terenonan di 
pueblo 


Minister y su coordinadornan den su kantoor ta- 
bata ilustra nan “dealmakers” cual terenonan ta 
habri of ta manda comerciantenan bay deal cu tal 
persona cu tin e tereno cu e comerciante ta desea. 
Pues e “dealmakers” amigo di minister ta haya 
opties riba tereno comercial y despues ta bende e 
NV cu e optie pa miyones. 

Un solo tereno di casa di Gaby Werleman por 
ehempel a bay pa 3.5 miyon dollar. Parlamentario 
Endy Croes a splica cu tur cos ta indica cu Benny 
“willens en wetens” tabata duna su cooperacion 
den e presunto actonan coruptivo aki. Cartanan 
antidata cu erornan graval cu a wordo constata 
y asina tin mucho mas. Pa e maldadnan aki mes- 
ter sali na defensa di Benny Avestruz Sevinger cu 
alma y cuerpo. 

Cuentanan di banco na Panama y Miami 

Parlamentario Endy Croes a splica cu el a cumpli 
cu su trabao esta di controla y investiga y mo- 
mento cu a haya suficiente prueba a entrega keho 
oficial na Ministerio Publico kendenan ta valida 
e informacion promer cu bay over na cuminsa un 
investigacion. 

E proceso ta asina leu caba cu a haci inval na cas 
di Benny y diferente otro ciudadano na Aruba y 
Corsou. Den e investigacion primario parlamen- 
tario Croes a splica di a pone man riba cuentan- 
an di banco na Panama y Miami entre otro unda 
transferencianan grandi a bay. 

Lo laga investigacion den e caso Avestruz aki cana 
su caminda y na su debido tempo pueblo lo wordo 
informa di tur cos. Nos solamente ta cumpliendo 
cu nos deber pa cu e confiansa cu pueblo a pone 
den nos. 


SETAR ta participa fayecimento di: 

Sr. Romanus Hernandez 

Tata di nos colega 

Randolf Hernondez - Technician Transmissie - 
Tronsmissie 

Acto di entiero ta tuma lugar diaranson 
27 di november 2019 di 9:00 am pa 
11:00 am na Misa San Juan Pablo II naTanki Leendert. 
Despues lo sali pa Santana Catolico Pastoor Kranwinkel 
na Paradera. 

Gerencia, Staf y Personal di SETAR N.V. ta extende 
palabranan di condolencia na 
Randolf y demas famia. 

$ SETAR 

"Señor ta mi wardador, mi'n tin falta di nada 
Den cunucu di yerba berde e ta ponemi sosega. 

E ta hibami na awa trankil, 

Pa mi bolbe haña forsa". 

Salmo: 23 

Cu honda pena pero conforme cu boluntad di Dios, 
nos ta anuncia fayecimento di: 



Romanus Hernandez 

Mihor conoci como"Roman" 

*28-05-1929 - t24-11 -2019 
Na nomber di su: 

Casa: Rosa Hernandez-Dijkhoff 

Yiunan: 

Raymond y Rosana Hernandez-Petrocchi y famia 
Randolf y Ivi Hernandez-Swaen y famia 
Ritza y Mike Lopez-Hernandez y famia 
Rodney Hernandez 

Nieto y nietanan: Ranbert Hernandez y Daryene 
Maduro y famia (na Hulanda); Ray-anne Hernandez 
yJimmy Douglas y famia; Rosette Hernandez; Ranson 
Hernandez; Aleesha Rutten y Ali Thomas Paul Assaf 
(naHulanda); Shania Lopez 

Bisanieto- y nietanan: Raydrick, Rayline, Raylan, 

Rayella 

Nuera: tYoseline Hernandez-Croes 

Rumannan: tMario y tNini Hernandez-Croes y famia; 
tRosimbo y tBetty Hernandez-de Mey y famia;tRosa y 
tEddy Lacle-Hernandez y famia; Isaias y Dora 
Hernandez-Dijkhoff y famia; Ina y Nick de MeyHernan- 
dez y famia; tCandy y Carmen Hernandez-Herrera y 
famia; Reina y Felix Croes-Hernandez y famia 

Swa y cuñanan: tNinita y tBenoit Croes-Dijkhoff y 
famia; tTida y Pedro Kelly-Dijkhoff y famia; tEmilio 
yRosa Dijkhoff-Gei; tLena y tDolf Croes-Dijkhoff; Ina y 
Lindo Croes-Dijkhoff y famia; tChris y EdithDijkhoff; 
Dominico y Libia Dijkhoff-Rodriguez; Glenda y Mario 
Limonier-Dijkhoff y famia; Franklin yMarline Dijkhoff- 
Lacle y famia; tEmely Dijkhoff-Vrolijk 

Sobrino y sobrinanan, primo y primanan, demas 
famianan: Hernandez, Dijkhoff, Geerman, 
Falconi,Petrocchi, Swaen, Lopez, Rutten, Maduro, 
Douglas, Assaf, Croes, Oduber, 

de Mey, Lacle, Herrera, Kelly,Rodriquez, Limonier, 
Vrolijk. 

Ta invita tur famia, bisiña, conocirnan pa asisti na acto 
di despedida y entiero cual lo tuma lugardiaranzon 27 
di November 2019 di 9or pa 11 or di mainta na Misa 
San Juan Pablo II naTanki Leenderty despues pa 
Santana Catolico Pastoor Kraanwinkel na Paradera. 

Nos ta disculpa nos mes si den tristesa nos por a 
lubida algun famia of conocir nan. 


A^ra 

S5*-—- o<y 

^uuened & @ne*natong , 

The Lord is my shepherd; I shall not want. 

He maketh me to lie down in green pastures: 
he leadeth me beside the still waters. 

He restoreth my soul: 

he leadeth me in the paths of righteousness for his 
name's sake. 

Psalm 23:1-3 

Cu hopi tristesa pero conforme cu boluntad di Dios, 
nos ta anuncia cu a bay laga nos den brasa di Señor: 



Eustaquio Francisco Nicolaas 

Mihor conoci como:"Bubu of Nick" 

*20-09-1937 - 24-11-2019 

Ex empleado di LAGO, Wickland, Saybolt, SGS Agency, 
Coastal, El Pasoy Valero 

Ex bestuurslid Aruba Amateur Weightlifting Associa- 
tion 

Ex secretario di National Oil Company of Aruba (Noca) 
Ex miembro di Carismatica (Savaneta) 

Casa: tAlexia Maria Nicolaas-Arends 

Yiunan: Gilbert y Raquel Nicolaas-Albertsz 

Gregory y Bernadete Nicolaas-de Abreu 
Mark y Netty Nicolaas-Semerel 
Nieto(a)nan: Joshua Nicolaas, Gerald Nicolaas y 

Miosotis Nuñez Maldonado, Christopher Nicolaas y 
Niki Setembrino, Kiefer Nicolaas y Shanee Matos, 

Kevin Nicolaas y Kimberly da Silva, Kyle Nicolaas 
Manera nieto(a): Monica y Maikel 
Unico bisanieta: Aliza Nicolaas 
Rumannan: 

tAlfonso (Boy) y Carmen Nicolaas-Williamsy yiunan 
Euladio (Elio) y Anchi Nicolaas-Angela yyiunan 
Vda. Helena (Lena) Wanga-Nicolaas y yiunan 
Vda. Lelia Verweij Nicolaas y yiunan 
Juan(cito) y Diana Nicolaas- Rasmijn y yiunan 
Swa y cuñanan: 

tRicarda y tMathias Angela-Arends y yiunan 
Ronny y Lucia Arends-Boekhoudt y yiunan 
Jacinto y Jacintha Arends-Werleman y yiunan 
Sobrino- y sobrinanan, primo- y primanan, tur su 
ihanan, amigo- y amiganan y conocirnan na Aruba, 
Bonaire, Curacao y Hulanda 
Demas famia: Nicolaas, Arends, Albertsz, de 

Abreu, Semerel, Williams, Kock,Thijsen, Angela, 
Wanga, Rasmijn, Zoetrum, Frans,Tjin-A- Shoe, 
Agostien, Francees, Martis, George, Statia, Statie, 
Gonesh, Eybregts, Rog, Betrian y Werleman. 

Ayudante: Barbara Francis, Michaela Mondesir y 
Cas di ciudo San Nicolaas (SABA) 

Bisiñanan : van der Biezen, Paskel,Thijsen, Wever, 
van der Linden 

Oportunidad pa condolencia: Aurora Funeral Home, 
diabierna 29 di november 2019 di 7'or pa 9'or di 
anochi. 

Ta invita pa e acto di entiero cu lo tuma lugar diasabra 
30 di november 2019 di 9'or pa 11 'or di mainta na misa 
Sagrado Curason na Savaneta, despues saliendo pa 
Santana centraal na Sabana Basora. 

Enbes di flor of krans lo tin un box pa donacion na 
Fundacion Alzheimer Aruba. 

Despues di entiero no ta ricibi bishita di condolencia 
na cas. 


Aij^oira 

^utterud *j¥ome & &ie*ttaton<t 

Cu dolor na nos curason nos ta participa cu Inesper- 
adamente y sin por compronde a bai laga nos, nos 
Tata, Opa, Ruman, Suegro, Omo y Amigo Stima: 



Gerardus Renaldo "Paco" Stenebome 

Naci na Indonesié, 20 Augustus 1951 
Fayese na Aruba, 24 November 2019 

Yiunan: 

Eduard (Eddy) en Melissa Stenebome-d'Aguiar 
Oscar Stenebome 
Nieto(a)nan: 

Edilienne Stenebome y Cris 
Eduard Stenebome y Yamily 
Ivianne Stenebome 
Eliza Stenebome 
Edrick Stenebome 
Rumannan na Hulanda: 
tLeo y Truus Stenebome y famia 
Ferrie y Thea Stenebome y famia 
Gerrie y Arjan Montagne- Stenebome y famia 
Regie Stenebome 
André Stenebome y famia 
Subrino(a)nan na Hulanda: 

Peggy y Joyce y famia, Jeromy, Iris y Franky famia, Esmée. 

Ex-casa: Lucia y Fransisco (Frans) Maduro 

Ex -swanan y ex-cuñanan: 

tNemencio (Poli) y Egidia y famia 

Susanita (Annie) y tJan Geerman y famia 

Theresa (Ena) y Joy Ras y famia 

Felix(Buchi) Geerman y famia 

Lucio (Cane) y Lena Geerman y famia 

Enriqueta (Rika) y Ricky Panneflek y famia 

Silvia (Vivian) y tUchi Martijn y famia 

Manera yiu: 

Rayon y yiunan Brandon y Chris Geerman 
Eugene Geerman 
Iha stima: 

Magda Geerman 

Demas famia amigo y conocirnan: 

Stenebome, van Wijngaarden, d'Aguiar, Montagne, 
Knapen,Van Mosseveld, Van Smeden Geerman, 
Maduro 

Ex Colleganan y ex alumnonan di Colegio Arubano. 

*Dicho di Papa:"Eens een Marinier, voor altijd een 
Marinier" 

Nos disculpa si den nos tristesa nos por a lubida algun 
persona. 

Condolencia lo tuma lugar diahuebs 28 di November 
2019, di 7or pa 9or di anochi na Aurora Funeral Home. 
Ceremonia y despedida lo tuma lugar diabierna 29 di 
November 2019 di 2or pa 4or na Aurora Funeral 
Home, sigi pa e acto di cremashon den seno familiar. 
Bin bisti casual, manera Paco semper ta. 















































Diaranson, 27 November 2019 


AWEMainta 



k’ ' Mainta 

E unico corant GRATIS 


Abona awo 

Manda un e-mail na: 
Noticia@awemainta.com 
y sKirbi e palabranan: “Ami Kier Abona’’ 



UKe nos riba facebooK 

Keda “up to date” ij MKe nos riba facebooK 
www.facebooK.com/awemainta 




Subi riba nos website 


www.awemainta.com 

